Dze Agbagba Nàsrɔ̃ Tufafa, Eye Wò Nu Adze Yehowa Ŋu | Gbetakpɔxɔ Nusɔsrɔ̃\nGbetakpɔxɔ—Tata Si Míesrɔ̃na | February 2019\nGBE BUBU Acholi Adza Afrikaans Akha Albanian Altai Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Aukan Australia Tokunɔgbe Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Cambodian Catalan Cebuano Changana (Mozambique) Chavacano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombia Tokunɔgbe Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Dayak Ngaju Digor Douala Drehu Dutch Ecuador Tokunɔgbe Edo Efik El Salvador Tokunɔgbe Esan Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Gitonga Greece Tokunɔgbe Greek Greenlandic Guadeloupean Creole Guarani Guatemala Tokunɔgbe Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Honduras Tokunɔgbe Hungarian Hungary Tokunɔgbe Iban Ibanag Ibinda Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Tokunɔgbe Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Tokunɔgbe Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mizo Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Tokunɔgbe Niuean Norwegian Nyaneka Nyungwe Nzema Okpe Oromo Ossetian Otetela Palauan Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidgin (West Africa) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Tokunɔgbe Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Tokunɔgbe Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Sunda Swahili Swahili (Congo) Swati Swedish Tagalog Tahitian Taiwan Tokunɔgbe Tajiki Tamil Tarascan Tatar Telugu Tetun Dili Thai Thailand Tokunɔgbe Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambia Tokunɔgbe Zande Zapotec (Isthmus) Zimbabwe Tokunɔgbe Zulu\nDze Agbagba Nàsrɔ̃ Tufafa, Eye Wò Nu Adze Yehowa Ŋu\n“Midi Yehowa, mi ame siwo katã [fa tu alo] bɔbɔ mia ɖokui ɖe anyi le anyigba dzi . . . Midi [tufafa alo] ɖokuibɔbɔ yome mɔ.”—ZEF. 2:3.\nHADZIDZI 80 “Miɖɔe Kpɔ, Eye Miakpɔe Be Yehowa Nyo”\n1-2. (a) Nya kae Biblia gblɔ tso Mose ŋu, eye nu kae wòwɔ? (b) Nu ka tae wòle vevie be míasrɔ̃ tufafa?\nBIBLIA gblɔ tso Mose ŋu be enye “ame si fa wu ame siwo katã le anyigba dzi.” (4 Mose 12:3) Ðe esia fia be Mose nye ame beli si vɔ̃na na nyametsotso, eye wòsesẽna nɛ be wòanɔ te ɖe tsitretsiɖeŋulawo nua? Nenemae ame geɖe aɖɔ ame si nye ame fatu. Gake menye nenemae wòle kura o. Mawu subɔla kalẽtɔ, si te ŋu tso nya me zi geɖe dzinɔameƒotɔe ye Mose nye. Le Yehowa ƒe kpekpeɖeŋu me la, ete ŋu nɔ te ɖe Egipte-fia sesẽ la nu, ekplɔ ame abe miliɔn etɔ̃ sɔŋ ene to gbedadaƒo, eye wòkpe ɖe Israel dukɔa ŋu woɖu woƒe futɔwo dzi.\n2 Egbea, míawo ya míetoa kuxi siwo me Mose to la me o, ke hã, gbe sia gbe la, míedoa go amewo alo nɔnɔme siwo nana wòsesẽna na mí be míanye ame fafawo. Gake susu nyui aɖe li si tae wòle be míatu nɔnɔme nyui si nye tufafa ɖo. Eyae nye be, Yehowa do ŋugbe be “ame fafawo anyi anyigba la dome.” (Ps. 37:11) Ðe nàgblɔ be ame fafae yenyea? Ðe ame bubuwo agblɔ tso ŋuwò be ènye ame fafa? Hafi míate ŋu aɖo biabia vevi mawo ŋu la, ele be míanya nu si wòfia be woanye ame fatu.\nNU KAE NYE TUFAFA?\n3-4. (a) Nu kae míate ŋu atsɔ awɔ kpɔɖeŋu na nɔnɔme nyui si nye tufafa? (b) Nɔnɔme nyui ene kawoe wòle be woanɔ mía si hafi míate ŋu anye ame fatuwo, eye nu ka tae?\n3 Míate ŋu atsɔ nɔnɔmetata dzeani awɔ kpɔɖeŋu na nɔnɔme nyui si nye tufafa. * Le mɔ ka nu? Ale si ko nutala zãa amadede vovovowo le nutata me la, nenema kee wòhiã be míatu nɔnɔme nyui vovovo aɖewo ɖo hafi ate ŋu anye ame fatuwo. Nɔnɔme nyui mawo dometɔ aɖewoe nye ɖokuibɔbɔ, toɖoɖo, dɔmefafa kple dzinɔameƒo. Nu ka tae wòle vevie be nɔnɔme siawo nanɔ mía si ne míedi be míadze Yehowa ŋu?\n4 Ðokuibɔbɔlawo koe ɖoa to Mawu hewɔa eƒe lɔlɔ̃nu. Mawu ƒe lɔlɔ̃nue wònye be míanye ame siwo ƒe dɔ me fa. (Mat. 5:5; Gal. 5:23) Ne míewɔ Mawu ƒe lɔlɔ̃nu la, ekua dzi na Satana vevie. Togbɔ be míebɔbɔa mía ɖokui eye míaƒe dɔ me fa hã la, ame geɖe siwo nye Satana ƒe xexe sia ƒe akpa aɖe la léa fu mí. (Yoh. 15:18, 19) Eya ta, ebia be dzi nanɔ mía ƒo hafi míate ŋu atsi tsitre ɖe Satana ŋu.\n5-6. (a) Nu ka tae Satana lé fu ame fatuwo? (b) Biabia kawo me míadzro?\n5 To vovo na ame fatuwo la, ame siwo mefa tu o la doa wo ɖokuiwo ɖe dzi, womete ŋu ɖua dziku dzi o, eye womeɖoa to Yehowa o. Nɔnɔme siawo ɖɔ ame si tututu Satana nye la nyuie. Mewɔ nuku o be elé fu ame fatuwo! Woƒe nɔnɔme nyuiawo ɖea ale si gbegbe Satana vɔ̃ɖii la fiana, elabe nɔnɔme nyui siwo le wo si la mele Satana si o. Gawu la, woƒe nɔnɔme nyuiawo ɖenɛ fiana be aʋatsokalae Satana nye. Nu ka tae? Nu si tae nye be, nya ka kee wòɖagblɔ o, alo nu ka kee wòɖawɔ o, mate ŋu axe mɔ na ame fatuwo be woagasubɔ Yehowa o!—Hiob 2:3-5.\n6 Nɔnɔme kawo mee wòate ŋu asesẽ na mí le be míawɔ nu le tufafa me? Eye nu ka tae wòle be míayi edzi adi tufafa yome mɔ? Míadzro kpɔɖeŋu siwo Mose, Hebrivi etɔ̃ siwo nɔ aboyo me le Babilon kpakple Yesu siaa ɖo ɖi na mí la me be woakpe ɖe mía ŋu míaɖo biabia mawo ŋu.\nNƆNƆME KAWO MEE WÒATE ŊU ASESẼ NA MÍ BE MÍAFA TU LE?\n7-8. Aleke Mose wɔ nui esi amewo mede bubu eŋu o?\n7 Ne míele agbanɔamedzinɔƒe: Ne míele agbanɔamedzinɔƒe alo ame bubuwo le míaƒe dzikpɔkpɔ te la, ate ŋu asesẽ na mí be míafa tu, vevietɔ ne ame siwo le míaƒe dzikpɔkpɔ te la dometɔ aɖe mede bubu mía ŋu o alo ke ɖi míaƒe nyametsotsowo. Ðe esia dzɔ ɖe dziwò kpɔa? Ke ne wò ƒometɔ aɖee wɔ nu ɖe ŋuwò nenema ɖe? Aleke nàwɔ nui? Bu ale si Mose wɔ nu le nɔnɔme sia tɔgbi me ŋu kpɔ.\n8 Yehowa ɖo Mose Israel-viwo kplɔlae, eye wòna mɔnukpɔkpɔe be wòaŋlɔ se siwo dzi dukɔa azɔ ɖo la ɖi. Ðikeke aɖeke mele eme o be Yehowa ye nɔ megbe na Mose. Togbɔ be Yehowae de dɔa asi na Mose hã la, eya ŋutɔ da, Miriam, kple foa, Aron, siaa ƒo nu tsi tre ɖe eŋu eye wogblɔ be mele be wòaɖe nyɔnu si wòɖe la o. Ne ame aɖee le Mose teƒe la, anye ne nya sia ana wòado dziku ahatu nu kpli wo—gake Mose mewɔe nenema o. Woƒe nuwɔna sia mena wòdo dziku o. Eƒo koko gɔ̃ hã na Yehowa be wòakpɔ nublanui na Miriam eye wòadzudzɔ tohehe nɛ. (4 Mose 12:1-13) Nu ka tae Mose wɔ nu nenema?\nMose ƒo koko na Yehowa be wòakpɔ nublanui na Miriam eye wòadzudzɔ tohehe nɛ (Kpɔ memama 8 lia)\n9-10. (a) Nu ka gɔme Yehowa kpe ɖe Mose ŋu wòse? (b) Nu kae ƒome ƒe tawo kple hamemetsitsiwo ate ŋu asrɔ̃ tso Mose ƒe kpɔɖeŋua me?\n9 Mose bɔbɔ eɖokui Yehowa na hehee. Ƒe 40 do ŋgɔ esime Mose nye Egiptetɔwo ƒe fiaƒomea me tɔ la, mefa tu kura o. Le nyateƒe me la, dzi kunɛ kabakaba ale gbegbe be gbe ɖeka la, ewu ŋutsu aɖe si wòbu be ewɔ nu madzɔmadzɔ. Mose susui be Yehowa ada asi ɖe nu si yewɔ dzi. Yehowa gbɔ dzi ɖi na Mose ƒe 40 sɔŋ esime wònɔ kpekpem ɖe eŋu be wòade dzesii be ehiã nɔnɔme nyui geɖe wu dzinɔameƒo ko hafi wòate ŋu akplɔ Israel-viwo; ehiã be wòafa tu. Eye hafi wòafa tu la, ehiã be wòanye ɖokuibɔbɔla, toɖola kple ame si ƒe dɔ me fa. Elɔ̃ xɔ hehea nyuie eye wòva zu dzikpɔla nyui aɖe ŋutɔ.—2 Mose 2:11, 12; Dɔw. 7:21-30, 36.\n10 Egbea, ƒome ƒe tawo kple hamemetsitsiwo srɔ̃a Mose ƒe kpɔɖeŋua. Ne amewo mewɔ nu ɖe ŋuwò bubutɔe o la, esia megado dziku na wò o. Bɔbɔ ɖokuiwò nàlɔ̃ ɖe wò vodadawo dzi. (Nyagb. 7:9, 20) Ðo to Yehowa eye nàwɔ ɖe eƒe mɔfiafiawo dzi le kuxiwo gbɔ kpɔkpɔ me. Eye dze agbagba nàɖo nya ŋu na amewo tufafatɔe ɣesiaɣi. (Lod. 15:1) Ƒome ƒe ta kple dzikpɔla siwo wɔa nu ɖe ame siwo le woƒe dzikpɔkpɔ te ŋu nyuie alea la ƒe nu dzea Yehowa ŋu ŋutɔ, wodoa ŋutifafa ɖe ŋgɔ, eye woɖoa kpɔɖeŋu nyui na mí le ale si míawɔ aɖe tufafa afia la me.\n11-13. Kpɔɖeŋu nyui kae Hebrivi etɔ̃ aɖewo ɖo ɖi na mí?\n11 Ne wole mía yome tim: Tso keke blema kee amegbetɔ siwo nye dziɖulawo la tia Yehowa ƒe amewo yome. Wotea ŋu kaa aʋatso ɖe mía si be míewɔ nu vlowo, gake nu si koŋ tae wotia mía yome ye nye be míetiae be “míaɖo to Mawu abe dziɖula ene wu amewo.” (Dɔw. 5:29) Wotea ŋu ɖea alɔme le mía ŋu, dea mí gaxɔ me alo sẽa ŋuta le mía ŋu. Ke hã, le Yehowa ƒe kpekpeɖeŋu me la, míawɔ wɔɖenui o, ke boŋ, míayi edzi alé mía ɖokui kpoo le yometitiwo me.\n12 Bu kpɔɖeŋu si Hebrivi etɔ̃ siwo nɔ aboyo me le Babilon, siwo ƒe ŋkɔe nye Hananiya, Misael kple Azariya ɖo ɖi na mí ŋu kpɔ. * Babilon-fia ɖe gbe na wo be woade ta agu na sikalegba gã aɖe. Woɖe susu si tae womedi be yewoade ta agu na legbaa o la me na fia la tufafatɔe. Togbɔ be fia la do ŋɔdzi na wo be ne womede ta agu na legbaa o la, yeatsɔ wo aƒu gbe ɖe kpodzo bibi aɖe me hã la, woyi edzi ɖo to Mawu. Yehowa tiae be yeaxɔ na wo enumake, gake woawo ŋutɔwo mesusui be Yehowa axɔ na yewo o. Ke boŋ, wonɔ klalo be nu sia nu si nu Yehowa aɖe mɔ ɖo la nava eme na yewo. (Dan. 3:1, 8-28) Woƒe nuwɔnaa ɖo kpe edzi be ame fatuwo nye dzinɔameƒotɔwo vavã—fia, ŋɔdzidodo, alo tohehe aɖeke meli si ate ŋu ana míaɖe asi le tame si míeɖo kplikpaa be ‘míatsɔ mía ɖokui ana Yehowa bliboe’ ahasubɔ eya ɖeka ko la ŋu o.—2 Mose 20:4, 5.\n13 Ne nuteƒewɔwɔ na Mawu ƒe tetekpɔ va mía dzi la, aleke míate ŋu asrɔ̃ Hebrivi etɔ̃awo ƒe kpɔɖeŋu? Míate ŋu awɔ esia ne míebɔbɔa mía ɖokui eye míekana ɖe Yehowa dzi be alé be na mí. (Ps. 118:6, 7) Míeɖoa nya ŋu na ame siwo tsɔa nya ɖe mía ŋu be míenye vɔ̃ wɔlawo la le tufafa kple bubu me. (1 Pet. 3:15) Eye míedina gbeɖe be míawɔ naneke si agblẽ mía kple mía Fofo lɔ̃ame si le dziƒo la ƒe xɔlɔ̃wɔwɔ me o.\nNe amewo tsi tsitre ɖe mía ŋu la, míeɖoa nya ŋu na wo bubutɔe (Kpɔ memama 13 lia)\n14-15. (a) Ne nu te ɖe mía dzi la, nu kae ate ŋu ado tso eme? (b) Le Yesaya 53:7, 10 ƒe nya nu la, nu ka tae míate ŋu agblɔ be Yesue ɖo kpɔɖeŋu nyuitɔ kekeake ɖi na mí le ale si míafa tu ne nu te ɖe mía dzi la me?\n14 Ne nu te ɖe mía dzi: Nu tena ɖe mía dometɔ ɖe sia ɖe dzi le susu vovovowo ta. Ðewohĩ, esi míeyina dodokpɔ ŋlɔ ge le suku alo le dɔ vevi aɖe wɔ ge le dɔme la, míetsi dzodzodzoe. Alo ɖewohĩ, míetsi dzimaɖi le dɔdamɔnu aɖe si wodi be woazã na mí le kɔdzi la ta. Ne nu te ɖe mía dzi la, esesẽna na mí be míafa tu. Nu siwo anye ne womaɖe fu na mí hafi o la kua dzi na mí. Eye esia wɔnɛ be míegblɔa nya veamewo na amewo eye míewɔa nu ɖe wo ŋu nyuie o. Ne nu te ɖe dziwò kpɔ la, ke bu kpɔɖeŋu si Yesu ɖo ɖi na mí la ŋu kpɔ.\n15 Le ɣleti mamlɛ siwo Yesu tsɔ nɔ anyigba dzi me la, nu te ɖe edzi vevie. Enyae be woava wu ye eye yeakpe fu vevie. (Yoh. 3:14, 15; Gal. 3:13) Ɣleti ʋɛ aɖewo do ŋgɔ na eƒe ku la, egblɔ be yetsi dzodzodzoe. (Luka 12:50) Eye ŋkeke ʋɛ aɖewo do ŋgɔ na eƒe ku la, egblɔ be: “Metɔtɔ.” Míate ŋu akpɔ ale si gbegbe wòbɔbɔa eɖokuii kple ale si gbegbe wòɖoa to Mawui la le ale si wòɖe eƒe seselelãmewo gblɔ le gbedodoɖa me la me; egblɔ be: “Fofo, ɖem tso gaƒoƒo sia me. Gake gaƒoƒo sia tae meva ɖo. Fofo, do wò ŋkɔ ɖe dzi.” (Yoh. 12:27, 28) Esi ɣeyiɣia de la, Yesu tsɔ eɖokui na Mawu ƒe futɔwo dzinɔameƒotɔe, eye wowɔ fui hena wòse veve helĩhelĩ, wodo ŋukpee eye wowui mlɔeba. Togbɔ be nu te ɖe edzi eye wòse veve helĩhelĩ hã la, eyi edzi wɔ Mawu ƒe lɔlɔ̃nu le tufafa blibo me. Míate ŋu agblɔ ɖikeke manɔmee be, Yesue ɖo kpɔɖeŋu nyuitɔ kekeake ɖi na mí le ale si míafa tu ne nu te ɖe mía dzi la me!—Xlẽ Yesaya 53:7, 10.\nYesu ye ɖo kpɔɖeŋu nyuitɔ kekeake ɖi na mí le ale si wòle be míawɔ nu tufafatɔe me (Kpɔ memama 16-17 lia) *\n16-17. (a) Nu kawoe Yesu xɔlɔ̃wo wɔ siwo ate ŋu awɔe be wòasesẽ na Yesu be wòayi edzi afa tu? (b) Aleke míate ŋu asrɔ̃ Yesu ƒe kpɔɖeŋua?\n16 Le zã mamlɛtɔ si Yesu tsɔ nɔ anyigba dzi me la, exɔlɔ̃ kplikplikpliwo ƒe nuwɔnawo do eƒe tufafa kpɔ vevie. Bu ale si gbegbe nu te ɖe Yesu dzi le zã ma me la ŋu kpɔ. Ðewohĩ anya nɔ eŋu bum be, ɖe yeate ŋu ayi edzi awɔ nuteƒe bliboe va se ɖe ku mea? Enyae be ame miliɔn gbogbowo ƒe agbe aɖo afɔku me ne yemete ŋu wɔ nuteƒe na Mawu bliboe o. (Rom. 5:18, 19) Gawu la, esia ate ŋu ahe vlodoame gã aɖe ava Fofoa ƒe ŋkɔ nyui la dzi. (Hiob 2:4) Esiawo katã megbe la, esi wònɔ eƒe nu mamlɛtɔ ɖum kple exɔlɔ̃ kplikplikpli siwo nye apostoloawo la, woƒe dzeɖoɖo va zu “nyaʋiʋli sesẽ” le “wo dometɔ si nye gãtɔ la ŋuti.” Yesu gbe nya na exɔlɔ̃awo le nya sia ŋu zi gbɔ zi geɖe va yi, eye ewɔ esia fiẽ ma hafi zã do gɔ̃ hã! Ewɔ nuku ŋutɔ be Yesu medo dziku le nɔnɔme si woɖe fia ta o. Ke boŋ ewɔ nu ɖe wo ŋu tufafatɔe. Egaɖe nu me na wo ake dɔmenyotɔe le nɔnɔme si wòle be wòanɔ wo si la ŋu, gake ewɔ esia kple moveviɖoɖo. Eyome, ekafu exɔlɔ̃awo ɖe ale si wonɔ eŋu kplikplikpli nuteƒewɔwɔtɔe la ta.—Luka 22:24-28; Yoh. 13:1-5, 12-15.\n17 Ne èkpɔ ɖokuiwò le nɔ nɔnɔme ma tɔgbi me la, aleke nàwɔ nui? Míate ŋu asrɔ̃ Yesu awɔ nu le tufafa me ne nu te ɖe mía dzi gɔ̃ hã. Bɔbɔ ɖokuiwò nàyi edzi awɔ ɖe se si Yehowa de na mí be ‘míayi edzi ado dzi anɔ anyi kple mía nɔewo’ la dzi. (Kol. 3:13) Ne míeɖoa ŋku edzi be míawo hã míegblɔa nya alo wɔa nu wòvea ame bubuwo la, ekema, míawɔ ɖe se sia dzi. (Lod. 12:18; Yak. 3:2, 5) Azɔ hã, dze agbagba nànɔ amewo kafum ɖe woƒe nɔnɔme nyuiwo ta.—Ef. 4:29.\nNU KA TAE WÒLE BE MÍAYI EDZI ADI TUFAFA YOME MƆ?\n18. Aleke Yehowa kpena ɖe ame fatuwo ŋu be woatso nya me nyuie, ke hã, nu kae wòle na woawo ŋutɔwo hã be woawɔ?\n18 Tufafa akpe ɖe mía ŋu míatso nya me nyuie. Ne míedo go nɔnɔme sesẽwo le agbe me la, Yehowa akpe ɖe mía ŋu míatso nya me nyuie—gake ne míenye ame fatuwo ko hafi. Edo ŋugbe be yeaɖo to ‘ame fafawo ƒe dzimedidiwo.’ (Ps. 10:17) Eye menye ɖeko wòase míaƒe kokoƒoƒowo ko o, ke akpe ɖe mía ŋu le mɔ geɖewo hã nu. Biblia do ŋugbe be: “Akplɔ [ame fatuwo] le nu dzɔdzɔe wɔwɔ me, eye wòafia eƒe mɔ [ame fatuwo].” (Ps. 25:9) Yehowa wɔa esia to Biblia, Biblia-srɔ̃gbalẽwo, * videowo kple kpekpe siwo ŋu “kluvi nuteƒewɔla kple aɖaŋudzela” la wɔa ɖoɖo ɖo na mí la dzi. (Mat. 24:45-47) Ele be míawo hã míawɔ míaƒe akpa dzi: Ele be míabɔbɔ mía ɖokui ahalɔ̃ ɖe edzi be míehiã kpekpeɖeŋu. Míawɔ esia ne míeyi edzi srɔ̃a agbalẽ siwo Yehowa nana mí eye míewɔa nu siwo míesrɔ̃ la dzi tso dzi blibo me.\n19-21. Vodada kae Mose wɔ le Kades, eye nu kawoe míate ŋu asrɔ̃ tso eƒe vodadaa me?\n19 Tufafa akpe ɖe mía ŋu míaƒo asa na vodadawo. Na míagabu Mose ŋu ake. Mose yi edzi wɔ nu le tufafa me hedze Yehowa ŋu ƒe gbogbo aɖewo. Gake esi wòsusɔ vie woawu ƒe 40 ƒe gbedzimɔzɔzɔ sesẽ la nu la, Mose do kpo nu ale be mete ŋu wɔ nu tufafatɔe le nudzɔdzɔ aɖe me o. Edaa Miriam, si anɔ eme be eyae kpe asi ɖe eŋu wokpɔ eƒe agbe ta le Egipte la, ku le Kades eye woɖii koe nye ema. Eye Israel-viwo gate liʋiliʋĩlilĩ ake, eye wonɔ nya hem atraɖii be womele yewoƒe nuhiahiãwo gbɔ kpɔm na yewo nyuie o. ‘Wokpe dzre kple Mose’ le esi womekpɔ tsi ano o ta. Togbɔ be Yehowa na Mose wɔ nukunu geɖe eye Mose kplɔ dukɔa ɖokuitɔmadimaditɔe ƒe geɖe hã la, wohe nya ɖe Mose ŋu vevie. Menye esi womekpɔ tsi o ta koe woto nyatoƒoe ɖo o, ke woto nyatoƒoe le Mose hã ŋu abe ɖe eyae na tsikɔ nɔ wo wum ene.—4 Mose 20:1-5, 9-11.\n20 Esia wɔe be Mose do dziku vevie eye mete ŋu wɔ nu tufafatɔe o. Le esi Mose naƒo nu na agakpe la le xɔse me abe ale si Yehowa de se nɛ ene teƒe la, ehe nya ɖe dukɔa ŋu boŋ eye wòdo eɖokui ɖe dzi le wo ŋkume. Eyome, etsɔ eƒe atikplɔ la ƒo agakpe la zi eve eye tsi do tso eme bababa. Dada kple dziku ye na Mose wɔ vodada gã sia. (Ps. 106:32, 33) Esi Mose mete ŋu wɔ nu le tufafa me le nudzɔdzɔ ɖeka pɛ sia me o ta la, Yehowa meɖe mɔ nɛ be wòayi Ŋugbedodonyigbaa dzi o.—4 Mose 20:12.\n21 Míesrɔ̃ nu geɖe tso nudzɔdzɔ sia me. Gbã la, ele be míaku kutri vevie be míayi edzi anɔ nu wɔm tufafatɔe ɣeawokatãɣi. Ne míeɖe ŋu ɖi vie zi ɖeka gɔ̃ hã la, dada ate ŋu aɖo mía me bɔbɔe eye esia ate ŋu awɔe be míagblɔ nya siwo mesɔ o alo míawɔ bometsinu. Evelia, ne nu te ɖe míadzi la, esia ate ŋu ana wòasesẽ na mí be míawɔ nu le tufafa me, eya ta, ele be míadze agbagba vevie afa tu ne míele nɔnɔme sesẽwo me tom gɔ̃ hã.\n22-23. (a) Nu ka tae wòle be míayi edzi adi tufafa yome mɔ? (b) Nu kae nya si dze le Zefaniya 2:3 la ɖe fia?\n22 Tufafa ate ŋu awɔe be Yehowa nakpɔ mía ta. Eteƒe madidi o, Yehowa atsrɔ̃ ame vɔ̃ɖiwo katã ɖa le anyigba dzi, eye ame fafawo koe asusɔ ɖe edzi. Ekema, ŋutifafa axɔ aƒe ɖe anyigba bliboa dzi vavã. (Ps. 37:10, 11) Ðe wò hã ànɔ ame fafa mawo domea? Ɛ̃, wò hã àte ŋu anɔ wo dome ne èwɔ nya si Yehowa to nyagblɔɖila Zefaniya dzi gblɔ ɖi la dzi.—Xlẽ Zefaniya 2:3.\n23 Nu ka tae Zefaniya 2:3 gblɔ be: “Ðewohĩ woatsɔ mi aɣla”? Menye ɖe Zefaniya nɔ gbɔgblɔm be Yehowa mate ŋu akpɔ ame siwo ƒe nu dzea eŋu, siwo wòlɔ̃ vevie la ta o. Ke boŋ nu si wòwɔnɛ ye nye be, ehiã be míawo ŋutɔwo hã míawɔ mía tɔ sinua ale be Yehowa nakpɔ mía ta. Ne míeku kutri vevie di tufafa yome mɔ eye míedze Yehowa ŋu la, ekema míate ŋu atsi agbe le “Yehowa ƒe dzikudogbe la,” ahayi edzi anɔ agbe tegbee.\nNU KAE NÈSRƆ̃ TSO TUFAFA ŊU LE AME SIAWO GBƆ? . . .\nHananiya, Misael kple Azariya?\nHADZIDZI 120 Srɔ̃ Kristo Ƒe Tufafa\n^ mm. 5 Womedzi mía dometɔ aɖeke ame fatu o. Ele be míasrɔ̃ tufafa. Ðewohĩ míade dzesii be míete ŋu wɔa nu tufafatɔe ne míele nu wɔm kple ŋutifafamewo, gake ne míele nu wɔm kple dadalawo la, esesẽna na mí be míayi edzi anye ame fatuwo. Le nyati sia me la, míadzro kplamatsɛdonu aɖewo siwo dzi wòahiã be míaɖu ale be míate ŋu asrɔ̃ nɔnɔme nyui xɔasi sia la me.\n^ mm. 3 NYA AÐEWO ME ÐEÐE: Tufafa. Ame siwo fa tu la wɔa nu ɖe amewo ŋu dɔmenyotɔe, eye woléa wo ɖokuiwo kpoo ne wodo dziku na wo gɔ̃ hã. Ðokuibɔbɔ. Ame siwo bɔbɔa wo ɖokuiwo la medana alo doa wo ɖokuiwo ɖe dzi o; wobua ame bubuwo be wonye gã wu yewo. Ne woƒo nu tso ɖokuibɔbɔ ŋu wòku ɖe Yehowa ŋu la, efiana be ewɔa nu ɖe eteviwo ŋu lɔlɔ̃tɔe hekpɔa nublanui na wo.\n^ mm. 12 Babilontɔwo na ŋkɔ Hebrivi etɔ̃ siawo be Sadrak, Mesak kple Abednego.—Dan. 1:7.\n^ mm. 18 Le kpɔɖeŋu me, kpɔ nyati si nye “Wɔ Nyametsotso Siwo Dea Bubu Mawu Ŋu,” si dze le April 15, 2011, ƒe Gbetakpɔxɔ me.\n^ mm. 59 NU SI LE EDZI YIM LE NƆNƆMETATAA ME: Esime Yesu ƒe nusrɔ̃lawo nɔ nya ʋlim le wo nɔewo dome le ame si nye gãtɔ ŋuti la, Yesu medo dziku o, ke boŋ, eɖɔ wo ɖo le tufafa me.\nLé Wò Fɔmaɖimaɖi Me Ðe Asi!\nNu Ka Tae Wòle Be Míaɖe Ŋudzedzekpɔkpɔ Afia?\nAle Si Mose Ƒe Sea Ðe Yehowa Ƒe Lɔlɔ̃ Kple Dzɔdzɔenyenye Fia\nAGBEMEŊUTINYA Hehe Si Mexɔ Le Ðevime La Kpe Ðe Ŋunye Metse Ku Geɖe\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 2019\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA February 2019\nGBETAKPƆXƆ—TATA SI MÍESRƆ̃NA February 2019


AƑE aɖe si te ɖe New York ƒe LaGuardia Yameʋudzeƒe ŋu ye nye William (Bill) Meiners kple srɔ̃a, Rose, ƒe aƒeme. Le aƒe sia me la, Rose, si nye nyɔnu amedzroxɔla kɔdɔmeɖeameŋu si le eƒe ƒe 70-awo me, tsɔa dzidzɔ xɔa eƒe amedzrowo. Le xɔa me la, anyinɔƒexɔ lédzinamea ɖe alesi gbegbe wòdia nyui na amee fia. Seƒoƒo dzeani siwo woɖo ɖe ɖoɖo nyui nu le ʋɔtrua nu kple nutata siwo le amadede vovovo me le glia ŋu ɖe vivisese kple dzidzɔ ƒe seselelãme ɖe agbenɔnɔ ŋu fia.\nXɔ si tsiã ɖe anyinɔƒexɔa ŋu si me kɔ nyuie lae nye afisi wotsɔ Bill, si xɔ ƒe 77, mlɔ aba dzi le, eye eƒe dzime nɔ beli si ŋu wote ŋu trɔa asi le alesi wodii la dzi. Ne ekpɔ eƒe amedzrowo la, dzidzɔ dzena le mo nɛ eye wòkoa alɔgbɔnu. Edzronɛ be yeatso, ana asi amea ahawɔ atuu nɛ, gake mate ŋui o. Bill tu tso eƒe kɔ vaseɖe afɔ gbɔ, negbe eƒe miasi koe wòte ŋu zãna.\nEsi wònye lãmesẽkuxiwo dze fuɖeɖe na Bill tso esime wòxɔ ƒe 26 ta la, wobiae be wòagblɔ nusi kpe ɖe eŋu wònɔ te ɖe dɔlélewo nu ƒe blaatɔ̃ kple edzivɔ sɔŋ. Bill kple Rose tsɔ nukomo kpɔ wo nɔewo ŋkume. Rose gblɔ be, “Míenya ame aɖeke si le dɔ lém o!” eye eƒe nukoko xɔ xɔa me. Dzidzɔ dze le Bill ƒe ŋkuwo dzi; eko nu ɖe veme helɔ̃ ta tsɔ lɔ̃ ɖe nyaa dzi. Eƒo nu ɖe veme gblɔ be: “Ame aɖeke mele dɔ lém le afisia o.” Rose kple Bill gblɔ fefenya geɖe, ale wɔ nukoko xɔ xɔa me. Edze ƒã be, lɔlɔ̃ si nɔ Bill kple Rose me na wo nɔewo le esime wodo go le keke September 1945 me la nu kpɔtɔ sẽ. Wogabia Bill ake be: “Gake le anukware me la, kplamatsedonu kawo mee nèto? Eye nukae kpe ɖe ŋuwò nènɔ te ɖe enu si wɔe be dzi dzɔa wò le agbe me kokoko?” Le nya aɖewo me ɖeɖe nɛ tufafatɔe vɔ megbe la, Bill lɔ̃ be yeagblɔ eƒe ŋutinya. Nya siwo gbɔna nye dze vovovo siwo Nyɔ! ɖo kple Bill kple srɔ̃a la ƒe ɖewo.\nKplamatsedonuwo Dze Egɔme\nLe October 1949 me—si nye ƒe etɔ̃ le woa kple Rose ƒe srɔ̃ɖeɖe vɔ megbe eye wònye ɣleti etɔ̃ le wo vinyɔnu, Vicki, dzidzi megbe—la, wona Bill nya be kansa to ɖe eƒe gbeɖiɖikawo dometɔ ɖeka ŋu, eye wokoe heɖee ɖa. Le ɣleti ʋɛ aɖewo megbe la, Bill ƒe ɖɔkta gblɔ dzigbãnya bubu nɛ—be kansa la gblẽ nu le eƒe gbeɖiɖigoe bliboa katã ŋu. “Wogblɔ nam be ne womewɔ dɔ nam—si nye gbeɖiɖigoe bliboa katã ɖeɖe ɖa—o la, ke ƒe eve koe maganɔ agbe.”\nWogblɔ nusi anye dɔwɔwɔname sia me tsonu na Bill kple Rose. Gbeɖiɖigoe nye lãmenu si tsiã kple aɖe ƒe gɔmedzeƒe hedidi vaseɖe vehloka si me ya tona nu. Gbeɖiɖika eve le gbeɖiɖigoea me. Ne ya tso dzitodzitoa me va to gbeɖiɖikaawo me la, woʋuʋuna eye gbeɖiɖi dona. Ne woɖe gbeɖiɖigoea ɖa la, wotsɔa vehloka si me ya tona ta me tsiãna ɖe mɔ aɖe si woɖena to kɔa ŋgɔ na ame koŋ la nu. Le dɔa wɔwɔ na ame vɔ megbe la, dɔnɔa gbɔna toa mɔ si le eƒe kɔa ŋu me—gake eƒe gbe tsina.\nBill gblɔ be: “Esi mese numeɖeɖe sia la, dzi kum. Vinyɔnu sue le mía si, dɔwɔɖui nyui aɖe nɔ asinye, míenɔ mɔ kpɔm na nu gãwo le míaƒe agbe me, eye fifia nusianu si menɔ mɔ kpɔm na la dome gblẽ keŋkeŋ.” Gake esi gbeɖiɖigoe bliboa ɖeɖeɖa ate ŋu axɔ Bill ɖe agbe ta la, elɔ̃ be woawɔ dɔa na ye. Bill gblɔ be: “Le dɔa wɔwɔ nam vɔ megbe la, nyemegate ŋu mia nu toa veme o. Nyemete ŋu gblɔ nya ɖeka hɔ̃ hã o. Mezu mumu.” Esi Rose va srã Bill kpɔ la, agbalẽ dzi koe wòŋlɔa nyawo ɖo tsɔ ɖoa dze kplii. Enye blanuiléɣi ale gbegbe. Be woanɔ te ɖe kplamatsedonu sia nu la, woɖo taɖodzinu yeyewo na wo ɖokui.\nNumaƒomaƒo Kple Dɔwɔɖuimanɔamesi\nMenye nu koe Bill megate ŋu ƒona le gbeɖiɖigoe bliboa ɖeɖe nɛ megbe o, ke dɔwɔɖui hã megava nɔ esi o. Mɔ̃e wòzãna tsɔ wɔa dɔe tsã, gake fifia esi wònye mɔ si le eƒe kɔ ŋu mee wògbɔna tona ta la, ʋuʋudedi kple dzudzɔ ate ŋu agblẽ nu le eƒe dzitodzito ŋu. Ehiã be wòadi dɔ bubu. Togbɔ be megaƒoa nu o hã la, ede eɖokui suku aɖe si wosrɔ̃a gaƒoɖokuiwɔwɔ le. Bill gblɔ be: “Ede sɔsɔ ge kple nye dɔ xoxoa. Menya alesi woafɔ mɔ̃ ƒe akpa vovovowo akpee, eye mɔ̃ ƒe akpa vovovowo fɔfɔkpe kee gaƒoɖokuiwo wɔwɔ hã nye. Negbe ɖeko eƒe akpa vovovoawo ƒe kpekpeme mede tsãtɔ siwo te ŋu dena kilogram 22 nu o!” Le gaƒoɖokuiwɔwɔ ƒe sukua nuwuwu vɔ megbe teti ko la, ekpɔ dɔ va nye gaƒoɖokuiwɔla. Eɖo taɖodzinu ɖeka gbɔ.\nGake Bill dze nuƒoƒo ɖe veme sɔsrɔ̃ suku hã dede gɔme. Le nuƒoƒo ɖe veme gome la, menye gbeɖiɖikawoe naa gbe ɖina o ke boŋ vehloa, si me nuɖuɖu tona yia dɔgboa me, ƒe ʋuʋu ye naa gbe ɖina. Gbã la, wosrɔ̃a alesi woalɔ ya to nu me azi edzi wòage ɖe vehloa me. Emegbe amea ƒãna be ya la nado vivivi. Ne ya la le dodom la, enaa vehloa me ʋuʋuna. Esia naa vemegbeɖiɖi aɖe dona, si ŋu ame ate ŋu atrɔ asi le kple eƒe nu kpakple nuyiwo wòanye nuƒo.\nBill ko alɔgbɔnu gblɔ be: “Tsã la, ne meɖu nu wòsɔ gbɔ akpa koe meƒãna, gake fifia ele nam be masrɔ̃ alesi woaƒã tre ɖe enu. Gbã la, medzea agbagba gblɔa nya ɖeka le ɣeyiɣi ɖeka me, le kpɔɖeŋu me, ne medi be magblɔ be aleke nèfɔ̃e la, nusi mewɔna enye: ‘[Melɔa ya mina, heƒãna tsɔ gblɔa] Aleke [Megalɔnɛ mina, gaƒãna tsɔ gblɔa] nèfɔ̃e?’ Menɔ bɔbɔe o. Emegbe nye nufiala gblɔ nam be manɔ agumetakuha geɖe nom elabena enu ƒe sesẽ ana mate ŋu aƒã. Eyata ɣesiaɣi si Rose kplɔ Vicki do goe yi tsa ɖi ge la, menonɛ edziedzi heƒãna zi geɖe. Medo vevie le esɔsrɔ̃ me ŋutɔ!”\nTogbɔ be amesiwo katã wowɔ dɔ na ɖe woƒe gbeɖiɖigoe bliboa ɖa dometɔ 60 le alafa me mete ŋu srɔ̃ nuƒoƒo ɖe veme o hã la, Bill ya wɔ ŋgɔyiyi. Vicki, si yina ƒe eve xɔ ge ɣemaɣi, do ŋusẽe le manyamanya me. Bill ɖe nu me be: “Vicki ƒoa nu nam emegbe wònɔa nye mo kpɔm, helalana be maɖo nyaa ŋu. Gake nyemete ŋu kea nu gblɔa nya ɖeka hã tsɔ ɖoa eŋui o. Eyina nua ƒoƒo dzi, gake gbeɖegbeɖea koe. Dzi kuna Vicki, eye wòtrɔna ɖe srɔ̃nye ŋu, gblɔna be: ‘Na Papa naƒo nu nam!’ Eƒe nyawo wɔ dɔ ɖe dzinye eye wòna meɖoe kplikpaa be magaƒo nu ake.” Enye dzidzɔ na Vicki, Rose, kple ame bubuwo be Bill kpɔ dzidzedze. Egaɖo taɖodzinu bubu gbɔ.\nAfɔku Bubu Gadzɔ\nKaka ƒe 1951 nawu enu la, Bill kple Rose gadze ŋgɔ kuxi sesẽ bubu. Esi ɖɔktaawo vɔ̃ be kansa la agate ŋu ava ɖe fu nɛ ta la, woɖo aɖaŋu na Bill be wòana woazã keklẽŋusẽ atsɔ ayɔ dɔ nɛ. Bill lɔ̃. Esi atikea wɔwɔ wu enu la, edi vevie be yeaganɔ agbe alesi dze. Gake menya kura be afɔku bubu le mɔ dzi na ye o!\nƑe ɖeka lɔƒo va yi. Eye gbeɖeka Bill ƒe asibidewo ku titrii. Emegbe megate ŋu liana atrakpui o. Esia megbe ʋɛ la, edze anyi esi wònɔ zɔzɔm eye megate ŋu tso ɖe eƒe afɔwo dzi o. Dodokpɔwo ɖee fia be keklẽŋusẽ si wozã tsɔ yɔ dɔ Bill (si ŋudɔwɔwɔ mede ŋgɔ tututu ɣemaɣi abe alesi wòle egbea ene o) ye gblẽ nu le eƒe dzimeƒu ŋu. Wona wònya be eƒe nɔnɔmea ava gblẽ ɖe edzi. Ðɔkta aɖe gblɔ nɛ gɔ̃ hã be “agbenɔnɔ megale eŋu o.” Bill kple Rose ƒe dzi gbã ale gbegbe.\nGake esi Bill di be yeatrɔ asi le kuxi sia ŋu ta la, eyi kɔ aɖe dzi ɣleti ade hena atikewɔwɔ. Togbɔ be atikewɔwɔa mete ŋu na eƒe nɔnɔmea ɖɔ ɖo o hã la, kɔa dzi nɔnɔ trɔ eƒe agbenɔnɔ—tɔtrɔ si na wòva dze si Yehowa mlɔeba. Aleke ema dzɔe?\nNusi Gbɔ Kplamatsedonuawo Tso Gɔmesese Do Ŋusẽe\nLe ɣleti ade mawo me la, Bill kple lãmetututɔ 19 bubu nɔ xɔ ɖeka me le Yudatɔwo ƒe kɔdzi aɖe—eye wo katã nye Yuda-orthodoks tɔwo. Ŋutsu siawo dzroa Biblia me ɣetrɔ ɖesiaɖe. Bill si nye Baptist-sɔlemedela nɔa to ɖom dzro ko. Gake kaka wòadzo le kɔa dzi la, ese nu geɖe si na wòƒo nya ta be ame ɖeka koe Mawu Ŋusẽkatãtɔ nye eye be Mawuɖekaetɔ̃ nufiafia tsi tre ɖe Biblia ŋu. Esia wɔe be Bill megadea eƒe sɔleme o. Ke hã ese le eɖokui me be yehiã gbɔgbɔmemɔfiafia be yeatsɔ anɔ te ɖe agbemekplamatsedonuwo nu. Bill gblɔ be: “Meyi edzi nɔ kpekpeɖeŋu biam Mawu, eye wòɖo nye gbedodoɖawo ŋu nam.”\nGbeɖeka Memleɖa aɖe le ƒe 1953 me la, Roy Douglas, si nye amegãɖeɖi aɖe si nye eƒe aƒelika tsã se nɔnɔme si me Bill le, eye wòva srãe kpɔ. Roy, amesi nye Yehowa Ðasefo, bia tso Bill si be wòana yeasrɔ̃ Biblia kplii, eye Bill lɔ̃. Nusiwo Bill xlẽ le Biblia me kple le agbalẽ si nye “Let God Be True” * me ʋu ŋku nɛ. Egblɔ nusi wòsrɔ̃ na Rose, eye eya hã te nua sɔsrɔ̃. Rose ɖo ŋku edzi be: “Wogblɔ na mí le sɔleme be dɔléle nye tohehe si tsoa Mawu gbɔ, gake míaƒe Biblia sɔsrɔ̃ ɖee fia be menye nyateƒe o. Míaƒe dzi dze eme ale gbegbe.” Bill gblɔ kpee be: “Nusi he xaxawo vɛ, siwo me nye dɔlélea hã le, la sɔsrɔ̃ tso Biblia me, kple nyanya be etsɔme si nyo wu gbɔna kpe ɖe mía ŋu be míegatsi dzi akpa le nye nɔnɔmea ŋu o.” Le ƒe 1954 me la, Bill kple Rose ɖo taɖodzinu bubu gbɔ. Wo ame evea siaa xɔ nyɔnyrɔ zu Yehowa Ðasefowo.\nTɔtrɔ Geɖe Wɔwɔ\nFifia Bill ƒe lãmetutudɔa va gblẽ nu le eŋu ale gbegbe be magate ŋu awɔ eƒe dɔ o. Be woakpɔ woƒe gbesiagbebolo la, Bill kple Rose ɖɔ li woƒe dɔwo: Bill va le Vicki gbɔ le aƒeme, eye Rose te dɔwɔwɔ le gaƒoɖokuiwɔƒea—si nye dɔ si wòwɔ ƒe 35 sɔŋ!\nBill gblɔ be: “Mía vinyɔnuvia dzi kpɔkpɔ na mekpɔ dzidzɔ geɖe. Vicki ɖevi sue la hã kpɔ dzidzɔ. Egblɔna na amesiame si wòdo goe dadatɔe be: ‘Nyee kpɔa Papa dzi!’ Emegbe esi wòte suku dede la, mekpena ɖe eŋu le eƒe sukudɔdasiwo wɔwɔ me, eye míefena enuenu. Gawu la, mɔnukpɔkpɔ nyui su asinye mefia nui tso Biblia me.”\nKristotɔwo ƒe kpekpewo dede le Fiaɖuƒe Akpata me nye dzidzɔtsoƒe bubu na Bill kple eƒe ƒomea. Ebia be wòanɔ bu tɔm gaƒoƒo ɖeka hafi ade Fiaɖuƒe Akpataa me, gake kpekpe aɖeke metoa eŋu o. Emegbe esi wova ʋu yi dua ƒe akpa bubu la, Bill kple Rose ƒle ʋu sue aɖe, eye Rose kua ƒomea yia akpataa me. Togbɔ be ɣeyiɣi ʋɛ aɖe koe Bill ate ŋu aƒo nu hã la, eŋlɔ ŋkɔ ɖe Teokrasi Subɔsubɔ Sukua me. Bill ɖe nu me be: “Meŋlɔa nye nuƒoa, eye nɔviŋutsu bubu ƒoa nua. Ne eƒo nuƒoa vɔ la, sukudzikpɔlaa ɖoa aɖaŋu nam le nya siwo meŋlɔ la ŋu.”\nHamea me tɔ vovovowo hã kpe ɖe Bill ŋu wòkpɔa gome le gbeƒãɖeɖedɔa me ɣesiaɣi. Eye mewɔ nuku na amesiwo kpɔa alesi gbegbe wòkua kutrii, esime woɖo Bill subɔsubɔdɔwɔla le hamea me o. Emegbe esi magate ŋu azɔ eƒe afɔwo dzi o eye lãmetutudɔa gagblẽ nu le eŋu geɖe wu la, eva tsi teƒe ɖeka eye mlɔeba wòva tsi dɔbadzi. Ðe wòate ŋu akpe akɔ kple kplamatsedonu sia?\nBill gblɔ be: “Esi menɔa aƒeme ŋkeke blibo ta la, medi dzidzɔdonamenuwɔna aɖe. Meɖea foto tsã hafi lãmetutudɔa va dze dzinye. Eyata mebui be mate nɔnɔmetatawo tata kpɔ, togbɔ be nyemeta naneke kpɔ le nye agbe me o hã. Azɔ hã nuɖusi ye mezãna, gake nye ɖusibɔ bliboa kple nye miasibide eve tu. Ke hã la, Rose ƒle nutatasrɔ̃gbalẽ geɖe vɛ nam. Mesrɔ̃ wo eye medze nutata gɔme kple nye miasi. Míede nye nutata gbogbo aɖewo dzo me, gake mlɔeba la meva nɔ bibim ɖe etata me.”\nNutata dzeani siwo wotsɔ amadede si woblu kple tsi wɔe siwo nye atsyɔ̃ɖonuwo le Bill kple Rose ƒe aƒe me fifia ɖee fia be Bill kpɔ dzidzedze wu alesi wòbui. Bill gblɔ kpee be: “Anɔ abe ƒe atɔ̃ enye si va yi la, nye miasi va te ƒoƒo sesĩe ale gbegbe be meva dzudzɔ nutata, gake modzakaɖedɔ sia na dzidzemem ƒe geɖe.”\nTaɖodzinu si Kpɔtɔ\nBill ɖe nu me be: “Ƒe 50 enye si va yi tso esime nye lãmesẽkuxiwo dze egɔme. Biblia-xexlẽ gakpɔtɔ nye akɔfanu nam, vevietɔ ne mexlẽ Psalmowo kple Hiob ƒe agbalẽa. Eye Gbetakpɔxɔ Habɔbɔa ƒe agbalẽwo xexlẽ dzɔa dzi nam. Azɔ hã ne míaƒe hamea me tɔwo kple dzikpɔla mɔzɔlawo va srãm kpɔ hegblɔ nuteƒekpɔkpɔ tuameɖowo la, edea dzi ƒo nam ale gbegbe. Gakpe ɖe eŋu la, telefonmɔ̃ si wotsiã tso Fiaɖuƒe Akpataa me va aƒenye me na mesea kpekpeawo me nyawo, eye wonaam takpekpewɔna siwo wolé ɖe videokasɛtwo dzi gɔ̃ hã.\n“Meda akpe ŋutɔ be woyram kple srɔ̃nyɔnu lɔ̃ame. Le ƒe siwo katã va yi me la, enye nye zɔhɛ si nɔ ŋunye kplikplikpli. Eye mía vinyɔnu, amesi le Yehowa subɔm hekpe ɖe eya ŋutɔ ƒe ƒome ŋu, hã nye dzidzɔkpɔkpɔtsoƒe nam. Meda akpe na Yehowa koŋ be ekpe ɖe ŋunye melé ɖe eŋu kplikplikpli. Egbea esi nye ŋutilã kple nye gbe le gbɔdzɔgbɔdzɔm ɖe edzi la, mebua apostolo Paulo ƒe nya siawo ŋu zi geɖe be: “Ðeɖi metea mía ŋu o; ke ne míaƒe gotame gblẽna hã la, míaƒe ememe la zua yeye gbesiagbe.” (Korintotɔwo II, 4:16) Ẽ, be manɔ ŋudzɔ le gbɔgbɔ me le nye agbemeŋkekewo katã me—ye kpɔtɔ nye nye taɖodzinu.”\n^ mm. 20 Watchtower Bible and Tract Society of New York, Inc. ye tae; fifia womegale etam o.\n“Le dɔa wɔwɔ nam vɔ megbe la, nyemegate ŋu mia nu toa veme o. Nyemete ŋu gblɔ nya ɖeka hɔ̃ hã o. Mezu mumu”\nBill kple Rose egbea\nƉoe Ɖe Amewo Ɖoe Ɖe Amewo Tenɔnɔ Ðe Kplamatsedonuwo Nu to Taɖodzinuwo Ðoɖo Me\ng01 2/8 axa 11-14